Welkom by die familie van die NG Kerk Plettenbergbaai
Dit is die enigste NG gemeente van Garden Of Eden in die Weste tot by Bloukrans brug
(Die grens tussen die Oos en Wes-Kaap).
Daar is twee wyke in die gemeente naamlik Noorderkruis en Suiderkruis en vier
bedieningspunte (kerkgeboue): Harkerville, Marine weg, Wittedrift en Nature’s Valley.
Onderaan hierdie bladsy is die skakels na die twee wyke se Facebook bladsye met algemene inligting, fotos, opkomende gebeure, musiek en nog baie meer!
Dis lekker gemaklik hier by ons en ons is mal oor besoekers van regoor die wêreld.​
Die NG Kerk Plettenbergbaai nooi graag vakansiegangers om gedurende Desember by die gemeente se eredienste in te skakel. Daar word op vyf plekke eredienste aangebied, soos uiteengesit op die lys van dienste onderaan.
Kleredrag is te alle tye gemaklik en informeel.
Chris du Preez (Wittedrift, Nature’s Valley en Forever Resort) 082 551 1685
Francois Cilliers (Plettenbergbaai en Keurboomstrand) 082 748 2670
1. Plettenbergbaai. Die kerkgebou is in Marineweg - ongeveer halfpad tussen Shell Ultra City en die Dolfynesirkel. Lirieke word via ‘n dataprojektor vertoon.
Koördinate -34.054658, 23.366598
2. Wittedrift. Die kerkgebou is op die hoek van Hoofweg en Kerkstraat. Lirieke word via ‘n dataprojektor vertoon. Op Kersdag moet jy asseblief reeds teen 09:00 jou sitplek inneem. Daar word ook voorsiening gemaak vir mense om op Kersdag buite onder die bome op
stoele te sit, vanwaar die diens via luidsprekers gevolg kan word. Indien jy lus is, kan jy gerus ‘n piekniekmandjie saambring - vir geniet terwyl jy onder die bome sit en luister.
Koördinate -34.005756, 23.336954
3. Nature’s Valley. Die kerksaal is in St Georgeslaan. Dit is ‘n laeprofiel houtgebou. Saamsing word vergemaklik deur sangboekies wat uitgedeel word. Onthou gerus ook van die kerkbasaar wat op Woensdag, 19 Desember, 17:45 gehou word. Dit is ‘n “kosbasaar” met allerlei lekkernye soos gemmerbier, biltong en droëwors, koeke, kerrie en rys, hamburgers, pannekoek, sosaties, worsbrode, poeding, kinderpret en selfs van ons beroemde tuisgemaak boerewors (vir jou braai gedurende die vakansie). Kom betyds, want die basaar is gewoonlik binne 40 minute verby.
Koördinate -33.980453, 23.554930
4. Keurboomstrand. Opelugdienste word onder die melkhoutbome by Keurrus gehou. Ry deur Arch Rock-vakansieoord tot by die privaat woonwapark aan die einde van die pad. Bring asseblief jou eie strandstoel. Saamsing word vergemaklik deur sangboekies wat uitgedeel word. Indien dit in die halfuur vóór 09:00 reën, word die diens afgestel. Jy sal egter nog betyds wees om die erediens in Wittedrift (10:00) by te woon.
Koördinate -34.002000, 23.463167
5. Forever Resorts Plettenbergbaai. Daar word op Kersdag ‘n opelugdiens op die grasperke langs die swembad gehou. ‘n Aantal stoele word deur die oord voorsien, maar jy is welkom om jou eie strandstoel saam te bring. Saamsing word vergemaklik deur sangblaaie wat uitgedeel word. Indien dit in die halfuur vóór 08:30 reën, word die diens afgestel. Jy sal egter nog betyds wees om die kersdienste in Plettenbergbaai (10:00) en Wittedrift (10:00) by te woon.
Koördinate -33.999790, 23.398404